Dopingtatt fotballstjerne spiller Champions League i kveld
Det var under Copa America i juni at landslagsspilleren testet positivt på det forbudte stoffet hydrochlorothiazide. Siden den gang har 22-åringen vært på banen mot både Real Madrid, PSG og Åge Hareides Malmø – i tillegg til kamper i den hjemlige ligaen. Årsak: Det søramerikanske fotballforbundet har ikke avgjort hva slags straff Fred får etter den positive testen. VG Direkte: Kl. 20.45: Sjakhtar - Malmö | Real Madrid - PSG | Man. Utd - CSKA Moskva | Sevilla - Man. City - Dette tror jeg ikke ville skjedd i sykkelsporten. Der hadde nok eksempelets makt gjort at utøveren ble tatt midlertidig ut av konkurranse, sier tidligere proffsyklist Mads Kaggestad. Fred nekter for dopingbruk, og skal gjennom en høring torsdag denne uken. Da har det gått mellom fire og fem måneder siden han avla den positive dopingprøven. En kilde tett på saken forteller VG at en avgjørelse innen seks måneder normalt anses for å være akseptabelt sett i lys av hva slags stoff 22-åringen testet positivt på: Hydrochlorothiazide er vanndrivende, og kan brukes til å skjule andre dopingmidler. Siden det er et såkalt «særskilt stoff» krever det ikke en midlertidig utestengelse. At sykkelsporten velger en tøffere linje, skyldes selvjustis. Sjakhtar Donetsk slo Fenerbahce i kvalifiseringen til Champions League i sommer. Etterpå la den tyrkiske klubben inn en protest, siden dopingtatte Fred var på banen også i denne kampen. Klagen ble ikke tatt til følge av UEFA. «UEFA har ikke fått noen offisiell beskjed fra FIFA (eller det søramerikanske forbundet) om at spilleren er suspendert. Vi følger WADA-koden når det gjelder midlertidige utestengelser» opplyser det europeiske fotballforbundet i en epost. Fred kom til Sjakhtar Donetsk for 140 millioner kroner. I den ukrainske klubben får midtbanetalentet støtte. - Han kan få en dom fra seks måneder til to år. Våre advokater jobber for at han skal få en så mild dom som mulig, sier klubbdirektør Sergej Palkin til VG. SETT DENNE? Dette heter Brasil-stjernene egentlig Han viser til at Fred trolig skal spille OL i hjemlandet neste år. På VGs spørsmål om Shakhtar stoler på Freds uttalelse om at det må ha skjedd en feil, viser Sjaktars pressesjef, Andrej Burlakov, til en uttalelse fra klubbens kaptein: - Fred har allerede spilt to og en halv måned, og vi stoler fullt og helt på ham. Han har fortalt at han ikke tok noe ulovlig, sier Dario Srna. Mads Kaggestad understreker at Fred selv har ansvar for det han har i kroppen. Samtidig forstår han Shakhtar Donetsk og spilleren, som følger regelverket og avventer en avgjørelse i saken. - I teorien kan han bli frikjent. Da ville det vært veldig dumt for ham å ha kastet bort et halvt år av karrieren sin. For klubben kunne det vært enda verre. Problemet her er den lange saksbehandlingstiden, sier Kaggestad. PS! Nettstedet dopinglist.com har registrert én sak på det samme forbudte stoffet som Fred har testet positivt på. Også dette tilfellet stammer fra Brasil, i 2012. Spilleren fikk da to års utestengelse. Totalt har nettstedet registrert 119 saker på hydrochlorothiazide i sin base. Enkelte har sluppet unna med en advarsel, eller en kort utestengelse, men en straff på to år er likevel det vanligste.
I sommer avla den brasilianske fotballspilleren Fred (22) en positiv dopingprøve. I kveld spiller han likevel sin fjerde Champions League-kamp denne høsten.